**Bod č. 3 Digitálna ekonomika**

* **Internet prispel k sformovaniu nového dynamického sektora – digitálnej ekonomiky**, v ktorej informačné a komunikačné technológie vytvárajú globálnu platformu, cez ktorú ľudia a podniky realizujú svoje podnikateľské zámery, komunikujú, kolaborujú a hľadajú informácie. **Trendy ako mobilné technológie, cloudy, umelá inteligencia a sociálne siete** nielen uvoľňujú inovačný potenciál v podnikoch a verejnej správe, ale podporujú aj tlak spotrebiteľov na cenu služieb, ich kvalitu, parametre a dostupnosť.
* Digitálna ekonomika prináša **výrazné zmeny**: okrem pozitívnych vplyvov, nových služieb a produktov a vytvárania nových hodnôt pôjde aj o **zásadné zmeny trhu práce** (v dôsledku nástupu riešení umelej inteligencie, ale i zvýšených nárokov na flexibilitu z dôvodu nárastu spoločného využívania zdrojov a podobne) a kapitálovej štruktúry hospodárstva. **Kolaboratívna ekonomika** zmenila spôsob poskytovania služieb a tovarov – najväčšia firma na svete poskytujúca taxi služby nevlastní ani jedno auto (Uber), jeden z najväčších obchodov predáva tovar už vlastnený predávajúcimi (eBay) a najúspešnejšia značka v ubytovacích službách (Airbnb) nevlastní ani jeden hotel či izbu. Ide len o pár z mnohých príkladov, kedy vďaka technológiám môžu spotrebitelia získať tovary a služby priamo od ostatných spotrebiteľov („peer-to-peer“), namiesto nákupu u etablovaných podnikov. Spotrebitelia sa dožadujú týchto personalizovaných služieb na vyžiadanie a podniky sa tomuto trendu musia prispôsobiť. Avšak zvyšujúci sa podiel týchto služieb na trhu vyvoláva obavy z negatívnych vplyvov na zamestnanosť, bezpečnosť a príjem z daní.
* Prichádza tiež obdobie **inteligentného priemyslu** (súvisiace s nemeckým konceptom Industry 4.0), v ktorom sa ľudské zdroje, zariadenia, objekty a systémy navzájom prepoja a vytvoria dynamické, samo sa organizujúce siete pre výrobu produktov v menších množstvách. Slovensko chce byť lídrom nielen vo výrobe automobilov, ale aj v inováciách a preto sa chce aktívne zapojiť do **testovania prepojených a autonómnych vozidiel** v Európskej únii. Vláda preto spolu s partnermi zo súkromného sektora a akademickej obce chystá projekt cezhraničnej testovacej dráhy pre automobilky a dodávateľov moderných technológií do áut. V spolupráci s veľkými telekomunikačnými operátormi a s okolitými krajinami sa bude snažiť vytvoriť testovaciu dráhu minimálne na dvoch miestach. Prvá má byť na diaľnici medzi Bratislavou a Brnom. Testovacie dráhy v rámci jednotlivých krajín už existujú, avšak mapa je ešte relatívne veľmi riedka, a preto je veľká šanca, že Slovensko bude ďalším bodom na tejto mape v rámci EÚ a bude patriť k lídrom. Počítačmi prepojené autá sa môžu medzi sebou informovať o dopravných nehodách či nebezpečnej zmene povrchu vozoviek. V rámci jednej krajiny to môže fungovať úplne úžasne, ale musíme vytvoriť technológiu a otestovať, či keď pôjdu prepojené vozidlá z krajiny do krajiny, nebudú mať žiadny problém a systém bude fungovať tak, ako má.
* Digitálna ekonomika nemôže fungovať bez ľudí s **dostatočných digitálnych zručností**. Dopyt po pracovníkoch s digitálnymi zručnosťami stúpa približne tempom 4 % za rok. Nedostatok odborníkov v oblasti IKT v EÚ by mohol dosiahnuť počet cca 800 000 neobsadených voľných pracovných miest do roku 2020, ak sa nepodniknú rozhodné kroky. EÚ zaznamenala zlepšenia základných digitálnych zručností občanov (nárast z 55 % na 59 % obyvateľstva), avšak stále je na začiatku. Potrebné je takisto zvýšiť úrovne digitálnych zručností v radoch zamestnancov vo všetkých odvetviach hospodárstva a v radoch uchádzačov o zamestnanie s cieľom zlepšiť ich zamestnateľnosť. Potrebná je zmena v spôsobe, akým sa systémy vzdelávania a odbornej prípravy prispôsobujú digitálnej revolúcii. Tieto zmeny sa môžu opierať o iniciatívy na úrovni EÚ, akými sú napríklad „Veľká koalícia pre pracovné miesta v oblasti digitálnych technológií“ (Grand Coalition), „Európsky týždeň programovania“ a „Otváranie systémov vzdelávania“. Zodpovednosť za osnovy majú členské štáty, ktoré by mali urýchlene riešiť nedostatok základných digitálnych zručností. Komisia deklarovala, že ich bude v týchto snahách podporovať a bude zohrávať svoju úlohu pri zlepšovaní uznávania digitálnych zručností a kvalifikácií a zvyšovaní úrovne profesionality v oblasti IKT v Európe. Komisia chce riešiť digitálne zručnosti a znalosti ako kľúčový prvok svojich budúcich iniciatív zameraných na zručnosti a odbornú prípravu.
* **Fungujúca digitálna ekonomika**, v ktorej sa dokážu podniky pôsobiace na Slovensku inovovať a vytvárať tak udržateľné pracovné miesta, ktoré môžu obsadiť kvalitne rekvalifikovanou pracovnou silou je **základom jednotného digitálneho trhu.** Zmeny súvisiace s implementáciou jednotného digitálneho trhu môžu byť katalyzátorom rastu digitálnej ekonomiky, ktorá môže časom tvoriť významný podiel HDP a prispievať k zvyšovaniu životnej úrovne. V súčasnosti predstavuje digitálna ekonomika len približne štvorpercentný podiel na celkovom HDP krajiny. **Od implementácie DSM bude priamo závisieť postavenie SR v globálnej konkurencii**. Preto sa momentálne pripravuje Akčný plán pre jednotný digitálny trh, ktorý nadväzuje sa venuje sa kľúčovým aktivitám v prioritných témach (eGovernment, digi zručnosti, dáta, online platformy a inteligentný priemysel), avšak momentálne nie sú naplánované v žiadnom inom akčnom pláne alebo projekte verejnej správy, vyplývajúcom z realizácie operačných programov. Zároveň vytvára **priestor pre experimentovanie a pilotné riešenia,** aby verejná správa získala poznanie z praxe o tom, ktoré prístupy a nástroje, následne využívané v zásadných reformách, fungujú a ktoré nie. Akčný plán prepája národné a európske iniciatívy pre dosahovanie konkrétnych výsledkov na Slovensku, avšak nenahrádza existujúce a schválené koncepčné dokumenty.

**Štatistiky a hodnotenie digitálnej ekonomiky**

* Európska komisia sleduje pokrok a úroveň rozvoja digitálnej konkurencieschopnosti Európy v jednotlivých členských krajinách od roku 2015 meraním **Indexu digitálnej ekonomiky a spoločnosti** (DESI). Relevantné kroky a následné presne cielené investície v oblasti rozvoja informatizácie spoločnosti na Slovensku prinášajú výsledky a pokrok. 78 % všetkých občanov Slovenska používa internet a 55 % všetkých osôb má aspoň základné digitálne zručnosti, avšak naše podniky sú pri osvojovaní si digitálnych technológií na zlepšenie produktivity alebo predaja pomalé*.* **V roku 2017, na základe nárastu hodnoty skóre, označila Európska komisia Slovensko a Slovinsko za najrýchlejšie napredujúce  krajiny v hodnotení. V pilieri digitálnych verejných služieb**

**dosiahlo Slovensko ešte výraznejší posun, a to z 27. na 23. miesto a** vo využívaní otvorených údajov dosiahlo medzi krajinami EÚ  rast z 15-teho na 9 miesto. Slováci sú mimoriadne aktívnymi používateľmi videohovorov (piate miesto v indexe DESI 2017) a veľmi aktívne nakupujú online (desiata priečka).

* Slovensko má naďalej vysoké ambície zlepšovať sa v rebríčku DESI, tak aby umiestnenie pozitívne odrážalo obraz krajiny v EÚ, životnú úroveň občanov Slovenska a jeho premenu na modernú, digitálne vyspelú krajinu.